Haapsalu Kunstikool
Haapsalu Kunstikool on kunstikool Haapsalus aadressil Jaani tänav 2. Kool loodi 27. juulil 1979 ja kandis nime Haapsalu Lastekunstikool. Esimene direktor oli Rein Eskel. Õppetööks hädavajalikud ruumid leiti Haapsalu kultuurimaja keldrikorrusele. Direktorile Haapsalus elamispinda ei leitud. Aasta hiljem pakuti Rein Eskelile direktorikohta Saaremaal avatud kunstikoolis ja ta siirdus sinna. 1980. aastal sai Haapsalu Lastekunstikooli uueks juhiks Tallinna Pedagoogilise Instituudi lõpetanud Inge Raondi. Kui viimane 1983. aastal lapsepuhkusele läks, hakkas kooli juhtima Haapsalu Sanatoorse Internaatkooli senine kunstiõpetaja Vaike Õlekõrs. 1987. aastal alustati remonti hoones aadressil Võidu tänav 24 (tänapäeval Karja tänav 24), mis pärast lasteaia ümberkolimist oli mitu aastat tühjalt seisnud. 1988. aasta jaanuariks maja teine korrus remonditud ja sinna sai kolida joonistamise, maalimise, kompositsiooni ja kunstiajaloo klassi. Skulptuuritunnid toimusid endiselt Haapsalu 9-klassilises Koolis. 1988. aasta sügisest hakkas kogu õppetöö toimuma oma majas. Muretseti uusi õppevahendeid ja seadmeid, täienes kooli raamatukogu. Haapsalu kunagise linnapea Hans Alveri 103. sünniaastapäeval 11. aprillil 1990 anti Haapsalu Kunstikoolile Hans Alveri preemia selle eest, et tänu kunstikoolile oli Haapsalu vanalinnas elule päästetud üks vana maja, kus peale koolitöö on pidevalt näha olnud huvitavaid näitusi. Alates 30. oktoobrist 1992 on kool Haapsalu linna haldusalas. 1999. aasta sügisel sai kool uued ruumid Haapsalu vanalinnas peatänava ääres asuvas majas aadressil Karja tänav 6. See oli linna üks vanematest kivimajadest, mille esimesel korrusel asusid kauplused jakolmandal korrusel korterid. Kunstikooli vana maja otsustas linnavalitsus müüa avalikul enampakkumisel. Maja ostis kunstnik Evald Okas, kes oli otsinud sobivat maja, kuhu rajada kunstimuuseum. 7. augustil 2000 süttis uue maja kolmandal korrusel asunud korter. Tulekahjus hävisid kõik kolmanda korruse korterid. Kunstikooli ruumidesse teisel korrusel tuli ei jõudnud, kuid kustutusvesi muutis maja kasutuskõlbmatuks. Kunstikooli materiaalsed kahjud inventari ja õppevahendite osas olid minimaalsed, aga katuseta ja läbivettinud majas sügisel õppetööd alustada ei olnud võimalik. 2000. aasta sügisel peeti kooli avaaktus lossipargis lageda taeva all. Vabas õhus toimusid sügisel ka kunstitunnid, kuni ilmastikuolud seda võimaldasid. Seejärel jätkus õppetöö Haapsalu Wiedemanni Gümnaasiumi kahes klassiruumis. Ettevalmistusklass hakkas tööle lasteraamatukogu lugemissaalis ja kunstiring Haapsalu Sanatoorses Koolis. Veidi hiljem leiti ettevalmistusklassile parem koht Haapsalu Koolinoorte Majas. 5. mail 2001 avati Karja tänav 6 maja esimesel korrusel kauplusest tühjaks jäänud ruumides pidulikult Kunstikooli Galerii. Esimene näitus uues galeriis oli Ants Laikmaa õpilaspreemiale konkureerivate õpilaste töödest. Galeriist sai ka koht, kus mööda linna laiali pillutud kunstikooli õpilased võisid koguneda. Seal peeti lõpuaktus ja avati õpilastööde ülevaatenäitus. Kevadel alustati remonti hoone teisel korrusel. Loodeti, et kool saab õppeaasta alguseks tagasi ka õppeklassid, kuid vana maja halva seisukorra tõttu remont venis. Õppetööd sai jätkata endises ruumides alles 2002. aasta jaanuaris. Alustati koostööd Tallinna Pedagoogikaülikooli Haapsalu Kolledžiga. Kunstikooli baasil hakkasid ettevalmistust kunstiõpetuse õpetamiseks saama klassiõpetaja eriala üliõpilased.